NARIADENIE KOMISIE (ES) č. 792/2005
z 26. mája 2005,
ktorým sa upravuje nariadenie (ES) č. 348/2005, ktoré stanovuje výnimku z nariadenia (ES) č. 174/1999 týkajúcu sa doby platnosti vývozných licencií v odvetví mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), najmä na jeho článok 31 ods. 14,
keďže:
(1)
Článok 6 nariadenia Komisie (ES) č. 174/1999 z 26. januára 1999, ktoré stanovuje osobitné podrobné pravidlá na uplatňovanie nariadenia Rady (EHS) č. 804/68 týkajúce sa vývozných licencií a vývozných náhrad v prípade mlieka a mliečnych výrobkov (2), stanovuje obdobie platnosti vývozných licencií.
(2)
Ako preventívne opatrenie pred nepotrebnými výdavkami rozpočtu Spoločenstva a s cieľom zabrániť špekulatívnemu využívaniu režimu vývozných náhrad v mliekarenskom odvetví sa v nariadení Komisie (ES) č. 348/2005 (3) ustanovuje, že odchylne od nariadenia (ES) č. 174/1999 majú vývozné licencie na mliečne výrobky, vydané na základe žiadostí podaných od 2. marca 2005, obmedzenú platnosť na obdobie do 30. júna 2005.
(3)
Podrobné monitorovanie ako vnútorného, tak aj svetového trhu ukázalo, že je možné postupne opätovne ustanoviť dlhšie obdobie platnosti licencií bez toho, aby tým vznikla hrozba destabilizácie riadneho fungovania organizácie spoločného trhu. Je preto vhodné upraviť nariadenie (ES) č. 348/2005.
(4)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Článok 1 nariadenia (ES) č. 348/2005 sa nahrádza takto:
„Odchylne od článku 6 nariadenia (ES) č. 174/1999 obdobie platnosti vývozných licencií s vopred stanovenou náhradou, vydaných na základe žiadostí podaných v období od 27. mája až do 23. júna 2005, vo vzťahu k výrobkom uvedeným v písm. b) a c) uvedeného článku, uplynie 30. júna 2005.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. mája 2005